На основу члана 20. став 1. тачка 11. и члана 97. став 1. и 3, а у вези са члановима 88, 88а, 88г. и 88д. Закона о локалној самоуправи („Службени гласник РС“, број 129/07, 83/14 – другизакон, 101/2016 – другизакон, 47/18и 111/2021-др.закон), члана 109. и 110. Статута града Крагујевца („Службени лист града Крагујевца “, број 8/2019), члана 118. и 119..Статута општине Рача („Службени гласник општине Рача “ број 6/08,2/10,12/2010), град Крагујевац и општина Рача, дана \_\_\_.\_\_\_.2024. године, закључују:

С П О Р А З У М

О УСТУПАЊУ ОБАВЉАЊА ПОСЛОВА ЛОКАЛНОГ ОМБУДСМАНА

Предмет споразума

Члан 1.

У циљу ефикаснијег и рационалнијег обављања послова локалног омбудсмана, потписнице овог споразума сагласне су да, у складу са законом, статутима града и општине и Одлуком о локалном омбудсману града Крагујевца, општина Рача уступи граду Крагујевцу обављање послова локалног омбудсмана на својој територији.

Овим споразумом уређују се нарочито: врста, обим и начин обављања послова, начин финансирања, управљање и надзор над радом, приступање споразуму других јединица локалне самоуправе, поступак иступања односно одустајања од споразума, као и друга питања од значаја за обављање уступљених послова локалног омбудсмана, у складу са законом и Статутома општине Рача и града Крагујевца, као и Одлуком о локалном омбудсману града Крагујевца.

Сви појмови у овом споразуму употребљени у граматичком мушком роду подразумевају мушки и женски природни род.

Уступањеобављања послова локалног омбудсмана

Члан 2.

Уступљене пословеиз овог споразумаобавља град Крагујевац у име и за рачун општине Рача која финансира њихово обављање која је пред грађанима и другим субјектима одговорназа обављање тих послова.

Органи општине Рача имају право да траже и добијају податке, информације и извештаје о обављању уступљених послова, да у том смислу издају смернице у оквирима законом прописане надлежности, да буду обавештавани о исходу решавања представки које упућују грађани и правна лица са њиховог подручја у вези са уступљеним пословима, као и да надлежним органима града Крагујевца упућују предлоге за унапређење рада локалног омбудсмана.

Назив и месна надлежностлокалног омбудсмана

Члан 3.

Уступљене пословена територији општине Рача обавља Локални омбудсман града Крагујевца.

Надлежност за обављање послова локалног омбудсмана простире се на подручјима потписница споразума.

Врста, обим и начин обављања послова локалног омбудсмана

Члан 4.

Локални омбудсман, у складу са одредбама закона, статута страна потписница и Одлуке о локалном омбудсману града Крагујевца, на подручју општине Рача врши независну и самосталнуконтролу поштовања права грађана; утврђује, повреде учињене актима, радњама или нечињењем органа управе и јавних служби, ако се ради о повреди прописа и општих аката потписница споразума; врши контролу законитости и правилности рада органа управе и јавних служби; даје предлоге за измене и допуне прописа органима страна потписница споразума; иницира доношење прописа и општих аката од значаја за остваривање права грађана и уређивање питања која се односе на слободе и права грађана и заштиту права грађана; даје мишљење органима страна потписница споразума у поступку припреме прописа на предлоге тих прописа од значаја за заштиту права грађана.

Под органима управе и јавним службама, у смислу овог споразума, подразумевају се општинска управа, општинско веће када поступа као другостепени орган у управном поступку, службе, јавна предузећа, установе и друге организацијечији је оснивач општина потписница споразума (у даљем тексту: орган, односно служба).

Под појмом грађанин, у смислу одредаба овог споразума, подразумевају се физичка лица, домаћи и страни држављани, као и домаћа и страна правна лица о чијим правима и обавезама одлучује орган, односно служба.

Поред надлежности из става 1. овог члана, локални омбудсман прати стање у органу, односно служби, у циљу унапређења доброг управљања у општини потписници споразума и иницира измене општинских прописа, у складу са статутима потписница споразума.

Локални омбудсман не може узети у разматрање захтев за покретање поступка који се односи на рад скупштине општине, председника општине и општинског већа општине потписнице споразума, осим ако општинско веће поступа као другостепени орган у управном поступку.

Потребан број запослених

Члан 5.

Потписнице споразума су сагласне да су кадровска питања у искључивој надлежности локалног омбудсмана града Крагујевца, с тим да је општинска управа општине Рача у обавези да обезбеди просторне, материјалне и техничкеуслове за квалитетно и благовремено вршење уступљених послова из члана 4. споразума.

Обављање послова ван седишта

Члан 6.

Локални омбудсман може послове из своје надлежности вршити у одређеним данима и у местима изван свог седишта, тј. у седишту општинске управе општине која је уступила послове.

Послове који се предузимају ван седишта и време и место њиховог обављања одређује Локални омбудсман, у сарадњи са начелником општинске управе општине потписнице споразума.

Време и место обављања послова ван седишта благовремено се оглашавају у местима у којима се одржавају.

**Услови за почетак рада**

**Члан 7.**

Општинска управа општине **Рача** обезбедиће просторне, материјалне и техничке услове за почетак обављања преузетих послова у року од 30 дана од дана закључења овог споразума.

Општинска управа општине **Рача** обавестиће на погодан начин грађане, правна лица, органе и службе са подручја своје општине о уступању послова локалног омбудсмана и о условима и начинима подношења представки и других поднесака локалном омбудсману.

Општинске односно градске управе потписница споразума дужне су да у року од 30 дана од дана закључења овог споразума омогуће пријем поднесака преко своје писарницеи електронским путем, у складу са законом,за службу Локалног омбудсмана.

Начин финансирања Службе локалног омбудсмана

Члан 8.

Потписнице споразума сагласно утврђују да град Крагујевац у коме је седиште Локалног омбудсмана обезбеђује укупно потребна средства за рад локалног омбудсмана која се односе на плате, накнаде плата, накнаду трошкова рада и боравка на терену (теренски додатак), накнаду осталих трошкова и друга примања која запослени, односно државни службеници и функционери имају у складу са законима, подзаконским актима и колективним уговорима, док оптштина Рача која је уступила обављање послова обезбеђује просторне, материјалне и техничке услове за обављање послова локалног омбудсмана и то: опрему, пословни простор и средства за рад – рачунарску и канцеларијску опрему (два рачунара, ласерски штампач, скенер, фотокопир апарат), брз интернет, телефон, две канцеларије са канцеларијским наместашем (свака опремљена радним столом, радном канцеларијском столицом и орманом, а пријемна канцеларија и клуб столом и столицама), као и сав потребан канцеларијски материјал ( тонери, папир за штампање и ситан канцеларијски материјал).

Годишњи и посебни извештаји

Члан 9.

Једном годишње, најкасније до краја марта текуће за претходну годину, Локални омбудсман подноси скупштини општине Рача која је уступила обављање послова годишњи извештај о раду, као и извештај о остваривању, поштовању и унапређењу људских права у коме износи општу оцену о раду органа, односно служби са становишта стања заштите људских права и слобода, положаја рањивих група, као и уочене пропусте и мере које предлаже за њихово отклањање.

Извештај из става 1. овог члана садржи нарочито број и структуру притужби, општу оцену рада органа, односно служби са становишта примене прописа, уочене пропусте и препоруке, мишљења и предлоге за њихово отклањање.

Извештај садржи и податке о обављеним пословима за потребе општине која је уступила послове, о чему евиденцију на годишњем нивоу води Служба локалног омбудсмана.

Извештај може да садржи и иницијативе за измену или доношење појединих прописа ради отклањања недостатака и ефикаснијег рада органа, односно служби.

Локални омбудсман може да подноси и посебне извештаје, ако за тим постоји потреба.

Посебним извештајем Локални омбудсман може да укаже на нарочито озбиљне случајеве повреде права грађана, систематска кршења људских права или на проблеме у раду органа, односно служби.

Разматрање и објављивање извештаја

Члан 10.

Извештаје локалног омбудсмана из члана 12. овог споразума скупштина општинеразматра на првој наредној седници.

Извештаји локалног омбудсмана објављују се у службеном гласилу и на веб презентацији општине Рача.

Трајање споразума

Члан 11.

Овај споразум закључује се на неодређено време и ступа на снагу даном потписивања.

Измене и допуне споразума и клаузула о приступању

Члан 12.

Измене и допунеовогспоразума врше се анексом у писаној форми.

Ако постоје технички и други услови, као и ако се о томе сагласе постојећепотписнице споразума, овом споразуму могу, под истим условима, приступити и друге јединице локалне самоуправе, о чему ће бити сачињен анекс уз овај споразум и којим ће бити дефинисани услови и обавезе које мора испунити нова потписница.

Иступање из споразума и престанак важења споразума

Члан 13.

Свака потписницаовогспоразума може тражити иступање из споразума, подношењем писаног захтева другој потписници, најкасније шест месеци пре дана са којим споразум престаје да важи. Иступањем једне стране потписнице двочланог споразума, споразум престаје да важи.

Потписница споразума која подноси захтев из става 1. овог члана о томе обавештава министарство надлежно за локалну самоуправу.

Овај споразум може престати да важи када потписнице постигну сагласност о одустанку од споразума, истеком рока од 6 месеци од дана постизања сагласности.

У случају иступања и престанка важења споразума, потписнице се обавезују да у року од 6 месеци од подношења захтева, односно постизања сагласности, договорно уреде питања: измирење доспелих и преузетих обавеза, начин окончања започетих послова и поступака, начин преузимања пословаи друга питања која се тим поводом намећу.

Одлуке о иступању из споразума и о одустанку од споразума могу донети само скупштине потписницаспоразума.

Раскид споразума

Члан 14

У случају да једна од страна потписницаовогспоразума не извршава своје обавезе, потписник споразума, може оставити накнадни, примерени рок за извршење обавезе другој страни о чему је дужан обавестити другу страну потписницу.

Ако и по истеку рока из става 1. овог члана, потписница споразума и даље не извршава своје преузете обавезе, потписнице споразума су сагласне да се споразум може раскинути у року од 30 дана од дана уручења писаног обавештења о намераваном раскиду.

Примена прописа

Члан 15.

На питања која нису уређенаовимспоразумом примењују се одговарајуће одредбе закона којим су уређени локална самоуправа, облигациони односи, општи управни поступак и положај запослених у аутономним покрајинама и јединицама локалне самоуправе.

**Важење појединих одредбиспоразума**

**Члан 16.**

Ако се утврди да су једна или више одредби овог споразума неважећи, стране потписнице су сагласнеда да то неће утицати на важење осталих одредби споразума и извршавање обавеза које су стране потписнице преузеле.

У случају из става 1. овог члана, стране потписнице су обавезне да без одлагања ускладе неважећу одредбу са позитивним правним прописима.

**Језик и писмо**

**Члан 17.**

Стране потписнице споразума сагласно констатују да су на територији града Крагујевца и општине Рача у службеној употреби српски језик и ћирилично писмо и да се тај језик и писмо користе у обављању уступљених послова.

Решавање спорова

Члан 18.

Све евентуалне спорове који настану у току применеовогспоразума решаваће мирним путем, договорно,потписници овог споразума, односно председник општине и градоначелник.

Стварна и месна надлежност суда

Члан 19.

У случају спора поовомспоразуму, уговора се месна надлежност Основног суда у Крагујевцу.

**Саставни део споразума**

**Члан 20.**

Саставни део овог споразума су одлуке скупштина страна потписница о усвајању споразума и то:

* Одлука Скупштине општине Рача**\_\_\_\_\_\_\_\_\_\_\_\_** број **\_\_\_** од **\_\_\_**.**\_\_\_**.2024. године и
* Одлука Скупштине града Крагујевца**\_\_\_\_\_\_\_\_\_\_\_\_** број **\_\_\_** од **\_\_\_**.**\_\_\_**.2024. године.

Потписнице споразума сагласно констатују да су одлукама из става 1. овог члана дата овлашћења председнику општине Рача и градоначелнику града Крагујевца за потписивање овог споразума.

**Моменат закључења споразума**

**Члан 21.**

Овај споразум се сматра закљученим када скупштине потписница споразума својим одлукама усвоје споразум у истоветном тексту и њихови овлашћени представници – председник општине Рача и градоначелник града Крагујевца потпишу споразум.

Број примерака споразума

Члан 22.

Овај споразум је сачињен у 6 (шест) истоветних примерака од којих свака општина потписница задржава по 3 (три) примерка.

Објављивање споразума

Члан 23.

Овај споразум се објављује у службеном гласилу сваке стране потписница споразума.

Достављање споразума

Члан 24.

Ради вођења евиденције о закљученим споразумима о сарадњи, потписнице споразума су сагласне да је град Крагујевац у коме је седиште локалног омбудсмана у обавези да министарству надлежном за локалну самоуправу достави споразум о сарадњи, као и обавештење о приступању, иступању, раскиду или престанку споразума у року од 30 дана од дана његовог закључења.

П О Т П И С Н И Ц И :

1. ГРАД КРАГУЈЕВАЦ \_\_\_\_\_\_\_\_\_\_\_\_\_\_\_\_\_\_ број и датум \_\_\_\_\_\_\_\_\_\_\_\_\_\_

ГРАДОНАЧЕЛНИК (мп)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. ОПШТИНА РАЧА \_\_\_\_\_\_\_\_\_\_\_\_\_\_\_\_\_ број и датум \_\_\_\_\_\_\_\_\_\_\_\_\_\_

ПРЕДСЕДНИК ОПШТИНЕ (мп)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_